Marcus Björk

**Marcus Kristian Björk** (s. 24. marraskuuta 1997 Uumaja, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue Björklövenissä. Björk on pelannut urallaan myös 33 NHL-ottelua Columbus Blue Jacketsissa kaudella 2022–2023. Hän laukoo oikealta.

## Ura
### Juniorivuodet ja ensimmäiset miesten pelit alemmissa sarjoissa
Björk on Björklövenin kasvatti. Hän siirtyi 16-vuotiaana kaudeksi 2013–2014 Luulajan J18-joukkueeseen, jonka varakapteeniksi Björk nousi. Hän oli J18 Elitissä kuudella osumallaan joukkueen eniten maaleja tehnyt puolustaja Gustav Bourammanin kanssa. Kaudella 2015–2016 Björk toimi Luulajan J20-joukkueen varakapteenina. Hän oli joukkueen tehokkain puolustaja tehoilla 6+23=29, joilla Björk jakoi J20 SuperElitin puolustajien pistepörssin viidennen sijan Västeråsin Alexander Lindelöfin ja Modon Erik Ullmanin kanssa.

Kaudeksi 2016–2017 Björk siirtyi varaamattomana pelaajana ns. tender-sopimuksella Yhdysvaltoihin USHL-junioriliigan Omaha Lancersiin. Kesken kauden, marraskuussa 2016 hän palasi kuitenkin kotimaahansa ja siirtyi Ruotsin kolmanneksi korkeimmalle sarjatasolle HockeyEttan-joukkue Asplöveniin. Kaudeksi 2017–2018 Björk siirtyi kaksivuotisella sopimuksella sarjatasoa ylemmäs HockeyAllsvenskan-joukkue Oskarshamniin. Hän teki runkosarjassa 52 ottelussa tehot 13+21=34, joilla hän voitti pelipaikastaan huolimatta joukkueen sisäisen pistepörssin sekä jakoi sisäisen syöttöpörssin voiton Karl Johanssonin kanssa. Björk voitti koko sarjan puolustajien piste- ja maalipörssin sekä jakoi puolustajien syöttöpörssin voiton joukkuetoverinsa Johanssonin sekä Västervikin Oskar Druggen kanssa. Nousukarsintasarjassa hän teki kahdeksassa ottelussa tehot 5+2=7, joilla Björk oli Oskarshamnin paras maalintekijä ja hän jakoi sisäisen pistepörssin voiton Johanssonin ja Lucas Elvenesin kanssa sekä voitti sisäisen tehotilaston lukemalla +8. Björk valittiin kauden päätteeksi Allsvenskanin vuoden puolustajaksi.

### Siirtyminen SHL:ään
Björk ei jatkanut Oskarshamnissa enää toista sopimuskauttaan, vaan hän siirtyi kaudeksi 2018–2019 kaksivuotisella sopimuksella Ruotsin pääsarjatasolle SHL-joukkue Örebroon. Björk teki SHL-debyyttinsä runkosarjan avauskierroksella 15. syyskuuta 2018 vieraissa Moraa vastaan. Hänet merkittiin heti Örebron ykköspuolustajapariin Jonathan Anderssonin viereen. Björk sai ottelussa jääaikaa 22.07 minuuttia. Hän sai myös kakkossyöttöpisteen Anton Hedmanin tekemään maaliin. Seuraavassa ottelussa 20. syyskuuta 2018 vieraissa hänen entistä junioriseuraansa Luulajaa vastaan Björk onnistui maalinteossa voittomaalikilpailussa, jolloin hänen osumansa ratkaisi Örebrolle 2–3-voiton. Seuraavassa ottelussa, kotidebyytissään 22. syyskuuta 2018 Djurgårdenia vastaan Björk teki SHL-uransa ensimmäisen pelitilannemaalin. Hän pelasi Örebrossa alkukaudella kaikkiaan 17 ottelua tehopistein 3+5=8, kunnes tammikuussa 2018 Björk jätti joukkueen ja siirtyi Malmö Redhawksiin. Vastaavasti Malmöstä Örebron suuntaan siirtyi puolustaja Stefan Warg. Yhteensä Björk pelasi tulokaskautensa aikana 52 runkosarjaottelua tehopistein 5+8=13 ja viisi pudotuspeliottelua tehopistein 1+1=2.

Kesken kauden 2019–2020, helmikuussa 2020 Björk siirtyi Malmö Redhawksista kevääseen 2022 asti kestävällä sopimuksella Brynäsiin, joka tarvitsi puolustukseen täydennystä Lukas Kilströmin ja Marcus Erssonin loukkaantumisten myötä. Vastaavasti Malmön suuntaan siirtyi hyökkääjä Adam Brodecki. Kaudella 2020–2021 Björk jakoi playouteissa Brynäsin sisäisen tehotilaston voiton Emil Molinin kanssa. Joukkue onnistui säilyttämään sarjapaikkansa.

### NHL-sopimus Columbus Blue Jacketsiin
Toukokuussa 2022  Björk teki vuoden mittaisen tulokassopimuksen Columbus Blue Jacketsin kanssa. Hän aloitti kauden 2022–2023 AHL-joukkue Cleveland Monstersissa, jossa Björk pelasi suurimman osan kaudestaan tehden 44 runkosarjaottelussa tehot 7+8=15. Hän teki NHL-debyyttinsä 12. marraskuuta 2022 vieraissa New York Islandersia vastaan. Björk sai ottelussa jääaikaa 15.01 minuuttia. Hän teki myös NHL-uransa avausmaalin, jolloin Björkistä tuli Blue Jacketsin seurahistorian seitsemäs pelaaja, joka onnistui maalinteossa NHL-debyytissään. Björk pelasi kauden aikana NHL:ssä 33 runkosarjaottelua tehopistein 3+8=11. 

Kesäkuussa 2023 Björk teki Blue Jacketsin kanssa vuoden mittaisen ja kaksisuuntaisen jatkosopimuksen. Harjoitusleirin päätteeksi lokakuussa seura asetti hänet siirtolistalle. Kun mikään toinen NHL-seura ei napannut Björkiä vuorokauden kuluessa, hänet lähetettiin farmijoukkue Monstersiin, jossa hän vietti lopulta kokonaan 2023–2024. Björkin kausi jäi hieman rikkonaiseksi. Hän pelasi runkosarjassa 51 ottelua tehopistein 6+19=25. Pudotuspeleissä Björk pelasi kymmenen ottelua tehopistein 1+8=9. Hän voitti Monstersin sisäisen syöttöpörssin sekä tehotilaston lukemalla +9.

### Vuodet Kärpissä ja paluu Björklöveniin
Kesällä 2024 Björkille suoritettiin selkäleikkaus. Kuntouduttuaan hän harjoitteli muutaman viikon pikkuveljensä Christofferin edustaman AIK:n J20-joukkueen mukana, kunnes marraskuussa 2024 Björk siirtyi loppukauden 2024–2025 kattavalla sopimuksella SM-liigajoukkue Oulun Kärppiin. Hän edusti joukkuetta kauden aikana myös Spengler Cupissa. Kesäkuussa 2025 Björk teki Kärppien kanssa vuoden mittaisen jatkosopimuksen. 

Kaudeksi 2025–2026 Björk nimettiin Kärppien varakapteeniksi. Hän pelasi 47 runkosarjaottelua tehopistein 1+10=11 ja keräten teholukeman –15, kunnes helmikuussa 2026 Kärpät tiedotti purkaneensa Björkin sopimuksen yhteisymmärryksessä. Seuran urheilujohtaja Kimmo Kapasen mukaan häneen molemminpuolin kohdistuneet korkeat odotukset eivät täyttyneet. Björk palasi Allsvenskaniin ja siirtyi kevääseen 2029 asti ulottuvalla sopimuksella kasvattajaseuransa Björklövenin riveihin. Hän siirtyi joukkueeseen pelaajarahaston sekä yritysten ja kannattajien tuen avustuksella.

## Muuta
Björkin pikkuveli Christoffer pelaa hyökkääjänä HockeyAllsvenskan-joukkue AIK:ssa. Veljesten eno Joakim Engström toimii Björklövenin kehityspäällikkönä.

## Tilastot

## Lähteet
*
*
*

### Viitteet